Na temelju članka 289. Zakona o socijalnoj skrbi (NN 18/22), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11, 144/12, 19/13, 137/15, 123/17, 98/19 i 144/20) i članka 40. Statuta Grada Delnica (SN GD 2/21), Gradsko vijeće Grada Delnica na današnjoj sjednici donijelo je

**ODLUKU O SOCIJALNOJ SKRBI**

## I. OPĆA ODREDBA

**Članak 1.**

Ovom se odlukom utvrđuju prava socijalne skrbi koja, pored prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: ZSS), osigurava Grad Delnice, kao i uvjeti i način njihova ostvarivanja, korisnici socijalne skrbi i postupak za ostvarivanje tih prava.

Prava socijalne skrbi utvrđena ovom Odlukom ne mogu se prenositi na drugu osobu niti nasljeđivati.

**II. OBAVLJANJE POSLOVA**

**Članak 2.**

U skladu s odredbama ove Odluke, poslove u vezi ostvarivanja propisanih prava iz socijalne skrbi, za Grad Delnice obavlja Odjel gradske uprave za lokalnu samoupravu, društvene djelatnosti i opće poslove (u daljnjem tekstu: Odjel).

**Članak 3.**

Poslove iz prava socijalne skrbi propisane ovom Odlukom, koji nisu u nadležnosti drugih tijela Grada Delnica (pomoć za nabavku opreme za novorođenče, socijalne stipendije, pomoć učenicima osnovnih škola za nabavu školskih materijala, poklon paketi umirovljenicima i pomoć u kući), Odjel obavlja isključivo uz prethodno mišljenje Socijalnog vijeća Grada Delnica.

Poslove vezane uz Pomoć za troškove stanovanja, Odjel obavlja sukladno odredbama ZSS-a te ove Odluke.

Članove Socijalnog vijeća svojim aktom imenuje nadležno izvršno tijelo Grada Delnica.

**III. KORISNICI**

**Članak 4.**

Korisnici prava iz socijalne skrbi propisani ovom Odlukom su osobe određene ZSS-om, one koje imaju pravo na zajamčenu minimalnu naknadu (u daljnjem tekstu: ZMN) te osobe određene ovom Odlukom.

**Članak 5.**

Pravo na troškove stanovanja propisane ovom Odlukom ima korisnik sukladno odredbama ZSS-a te ostali korisnici koji udovoljavaju odredbama članka 12. ove Odluke.

Ostala prava iz socijalne skrbi propisana ovom Odlukom, imaju hrvatski državljani koji imaju prebivalište na području Grada Delnica najmanje 5 godina od dana podnošenja zahtjeva.

Pet godina iz prethodnog stavka ovoga članka računa se počevši od godine u kojoj je podnesen zahtjev pa unatrag pet godina bez obzira kada je u toj godini korisnik prijavljen.

Korisnici prava iz socijalne skrbi koji posjeduju Porezne kartice dužni su uskladiti osobne podatke o prebivalištu sa podacima na Poreznoj kartici.

**Članak 6.**

U slučaju da se utvrdi da su samac ili obitelj ostvarili sredstva prodajom imovine ili su darovali svoju imovinu, može im se uskratiti pravo na pomoći propisane ovom Odlukom za razdoblje za koje iznos pomoći odgovara visini osnovice za plaćanje poreza na promet nekretninama.

**Članak 7.**

Nezaposlene radno sposobne osobe u dobi od 15 od 65 godina života, da bi mogle ostvariti prava iz socijalne skrbi propisana ovom Odlukom, uz ispunjavanje ostalih uvjeta propisanih odredbama ove Odluke, moraju biti redovito prijavljene na Zavodu za zapošljavanje što se dokazuje uvjerenjem Zavoda, ne starijim od 30 dana.

Iznimke od obveze prijave u evidenciju nezaposlenih osoba odnose se na:

1. osobu kojoj nedostaje najviše pet godina do stjecanja prava na starosnu mirovinu prema propisu kojim se uređuje mirovinsko osiguranje,
2. dijete nakon navršene 15. godine dok se redovito školuje, a najduže do navršene 26. godine,
3. trudnicu i rodilju do šest mjeseci nakon poroda, roditelja koji čuva i odgaja dijete do godinu dana, blizance do tri godine te roditelja koji koristi posvojiteljski dopust,
4. osobu kojoj je utvrđena privremena nezapošljivost prema nadležnom zakonu,
5. nezaposlenog člana kućanstva bez prihoda koji skrbi za dijete ili odraslog člana obitelji koji nije sposoban skrbiti o sebi, ako takav način skrbi nadomješta institucionalnu skrb definiranu ZSS-om,
6. nezaposlenog člana kućanstva koji skrbi za dijete predškolske dobi, kojemu skrb nije moguće osigurati uz pomoć treće osobe ili u odgojno-obrazovnoj ustanovi.

Radno sposoban ili djelomično radno sposoban samac ili član kućanstva dužan je prihvatiti zaposlenje te biti aktivan u traženju posla i raspoloživ za rad prema zakonima o zapošljavanju.

Pravo na Novčane pomoći definirane člankom 8. mogu se uskratiti ukoliko samac ili član kućanstva neopravdano odbije prihvatiti ponuđeno zaposlenje prema propisu kojim se uređuje tržište rada ili otkaže ugovor o radu.

**IV. PRAVA IZ SOCIJALNE SKRBI**

**Članak 8.**

Ovom se Odlukom utvrđuju sljedeća prava iz socijalne skrbi:

**1. NOVČANE POMOĆI**

1. Pomoć za troškove stanovanja,
2. Pomoć za hitne i povremene intervencije,
3. Pomoć za troškove liječenja,
4. Pomoć za pogrebne troškove i troškove grobnog mjesta,
5. Pomoć za nabavku opreme za novorođenče,
6. Pomoć za financiranje smještaja djece u vrtić,
7. Pomoć za sufinanciranje prehrane učenika osnovnih škola,
8. Pomoć za produženi boravak u osnovnoj školi,
9. Pomoć za sufinanciranje smještaja u dom za učenike srednjih škola,
10. Socijalne stipendije.

**2. POMOĆI U NARAVI**

1. Pomoć djeci u mliječnoj hrani,

2. Pomoć učenicima osnovnih škola za nabavu školskih materijala,

3. Pomoć u paketima za osnovne životne potrebe,

4. Poklon paketi umirovljenicima.

**3. DRUGI OBLICI POMOĆI**

1. Pomoć u kući.

**Članak 9.**

Za ostvarivanje prava iz ove Odluke korisnik je dužan uz propisani zahtjev predati dokumentaciju kojom dokazuje da udovoljava odredbama propisanim ovom Odlukom.

Svaki zahtjev sadrži i „Suglasnost za obradu svojih osobnih podataka“, koji je korisnik dužan potpisati, a sukladno Zakonu o provedbi Opće uredbe o zaštiti podataka (NN 42/18).

**Članak 10.**

Visine novčanih iznosa pomoći iz socijalne skrbi iz ove Odluke, propisane su odredbama ZSS-a te ovom Odlukom.

**Članak 11.**

Korisnik ne može ostvariti pravo propisano ovom Odlukom ukoliko je isto ostvario temeljem drugog zakona ili propisa, odnosno od strane druge pravne osobe.

**Članak 12.**

Prava iz socijalne skrbi propisane člankom 8. odobravaju se ukoliko korisnik ispunjava uvjet prihoda u sljedećim iznosima:

* samac čiji prihod ne prelazi iznos od 265,00 eura,
* dvočlana obitelj čiji prihod ne prelazi iznos od 400,00 eura,
* tročlana obitelj čiji prihod ne prelazi iznos od 500,00 eura,
* četveročlana obitelj čiji prihod ne prelazi iznos od 600,00 eura,
* obitelji s više od četiri člana, za svakog daljnjeg člana prihod se uvećava za 80,00 eura.

Navedeni iznosi ne odnose se na ostvarivanje sljedećih prava: Pomoć za troškove liječenja, Pomoć za nabavku opreme za novorođenče, Socijalne stipendije, Pomoć učenicima osnovnih škola za nabavu školskih materijala, Poklon paketi umirovljenicima i Pomoć u kući.

Uvjeti prihoda se dokazuju:

* IP obrascem poslodavca,
* Izvješću o paušalnom dohotku od samostalne djelatnosti i uplaćenom paušalnom porezu i prirezu na dohodak (Obrazac PO-SD),
* Potvrdom o mirovini u zadnja 3 mjeseca,
* Potvrda CZSS o primanju zajamčene minimalne naknade.

Ukoliko Odjel ili Socijalno vijeće to smatra potrebnim i opravdanim, od korisnika se može tražiti da dostavi Potvrdu Porezne uprave o prometu nekretninama i vozilima, kao i Potvrdu Porezne uprave o imovnom stanju.

Pod prihodom iz stavka 1. ovog članka smatra se ukupan iznos prosječnih mjesečnih primitaka samca, odnosno obitelji isplaćenih u tri mjeseca koji prethode mjesecu u kojem je podnesen zahtjev za ostvarivanje prava, a čine ga sva sredstva i primitci koje samac ili obitelj ostvare po osnovi rada, mirovine iz Hrvatske ili inozemstva te sezonskim i povremenim radom ili na neki drugi način.

U prihode iz stavka 1. ovog članka uračunavaju se i novčane naknade propisane ZSS-om koje se odnose na ZMN.

Prihod iz stavka 1. ovog članka umanjuje se za iznos koji na temelju propisa o obiteljskim odnosima član obitelji plaća za uzdržavanje osobe koja nije član obitelji.

Ukoliko prihodi propisani za pojedinog korisnika prelaze iznose propisane stavkom 1. ovoga članka, ali ne za više od 20% propisanih iznosa, Odjel može, uz prethodno mišljenje Socijalnog vijeća ili temeljem odluke gradonačelnika, u izuzetnim i naročito opravdanim slučajevima i bez obzira na propisani uvjeta prihoda, korisniku na njegov pismeni obrazloženi zahtjev i uz dodatne dokaze kojima dokazuje tu svoju potrebu, odobriti Pomoć za hitne i povremene intervencije.

**V. UVJETI I NAČIN OSTVARIVANJA PRAVA**

**1. NOVČANE POMOĆI**

**1.1. Pomoć za troškove stanovanja**

**Članak 13.**

Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti objekta.

Pravo na pomoć za troškove stanovanja priznaje se u visini od najmanje 30% iznosa ZMN priznate samcu, odnosno kućanstvu utvrđene odredbama ZSS-a.

Ako su troškovi stanovanja manji od 30% iznosa zajamčene minimalna naknade, pravo na pomoć za troškove stanovanja priznaje se u iznosu stvarnih troškova stanovanja.

Sredstva za dio troškova stanovanja koji se odnosi na troškove ogrjeva korisnika koji se griju na drva, osigurava se iz sredstava državnog proračuna i dodjeljuje na način propisan posebnim propisima.

**Članak 14.**

Postupak za ostvarivanje prava na pomoć za troškove stanovanja prema ovoj Odluci, pokreće se podnošenjem zahtjeva korisnika Odjelu uz kopije računa za troškove navedene u članku 13. stavku 1.

Pravo na pomoć za troškove stanovanja priznaje se korisniku zajamčene minimalne naknade sukladno odredbama ZSS-a, a koju dokazuju aktom nadležnog tijela.

**Članak 15.**

Osobe koje nisu korisnici zajamčene minimalne naknade sukladno odredbama ZSS-a, a udovoljavaju odredbama članaka 5. i 12. također mogu ostvariti pravo na Pomoć za troškove stanovanja i to do maksimalnog godišnjeg iznosa od 365,00 eura.

**Članak 16.**

Pomoć za troškove stanovanja izvršava se na način da Odjel gradske uprave za financije i projekte (u daljnjem tekstu: Odjel za financije), na temelju rješenja Odjela, isplati u novcu izravno korisniku na njegov račun ili na način da djelomično ili u cijelosti plati račun izravno pravnoj osobi koja je izvršila uslugu.

**1.2. Pomoć za hitne i povremene intervencije**

**Članak 17.**

Pomoć za hitne i povremene intervencije je pomoć koja se odobrava korisniku zbog financijskih teškoća zbog kojih nije u mogućnosti zadovoljiti osnovne životne potrebe za sebe i obitelj.

Postupak za ostvarivanje prava na pomoć za hitne i povremene intervencije, pokreće se podnošenjem zahtjeva korisnika Odjelu.

Izravna pomoć izvršava se na način da Odjel za financije, na temelju rješenja Odjela, isplati u novcu izravno korisniku na njegov račun ili na način da djelomično ili u cijelosti plati račun izravno pravnoj osobi koja je izvršila uslugu.

**Članak 18.**

Pomoć za hitne i povremene intervencije može se tijekom jedne kalendarske godine odobriti korisniku najviše do ukupnog iznosa od 200,00 eura.

**1.3. Pomoć za troškove liječenja**

**Članak 19.**

Pomoć za troškove liječenja je pomoć koja se odobrava korisniku zbog teške bolesti ili medicinskog stanja, a uz pisani prijedlog liječnika opće prakse.

Postupak za ostvarivanje prava na pomoć za troškove liječenja, pokreće se podnošenjem zahtjeva korisnika Odjelu.

Izravna pomoć izvršava se na način da Odjel za financije, na temelju rješenja Odjela, isplati u novcu izravno korisniku na njegov račun ili na način da djelomično ili u cijelosti plati račun izravno pravnoj osobi koja je izvršila uslugu.

**Članak 20.**

Pomoć za troškove liječenja može se tijekom jedne kalendarske godine odobriti korisniku najviše do ukupnog iznosa od 265,00 eura.

**1.4. Pomoć za pogrebne troškove i troškove grobnog mjesta**

**Članak 21.**

Pomoć za pogrebne troškove je pomoć koja se odobrava podnositelju zahtjeva u ime pokojnog korisnika koji zbog financijskih teškoća nije u mogućnosti podmiriti troškove pogreba.

Pravo na pomoć za pogrebne troškove nemaju korisnici koji to pravo mogu ostvariti temeljem ZSS-a.

Postupak za ostvarivanje prava na pomoć za pogrebne troškove, pokreće se podnošenjem zahtjeva Odjelu uz dostavu smrtnog lista korisnika.

**Članak 22.**

Pomoć za pogrebne troškove odobrava se korisniku u maksimalnom jednokratnom iznosu od 200,00 eura s time da se u tom slučaju ne primjenjuju odredbe članka 64. i članka 72.

**Članak 23.**

Pomoć za troškove grobnog mjesta je pomoć koja se odobrava korisniku koji je hrvatski ratni vojni invalid iz Domovinskog rata ili umrli hrvatski branitelj iz Domovinskog rata, a sukladno Pravilniku o ostvarivanju prava na troškove ukopa uz odavanje vojnih počasti te grobno mjesto i njegovo održavanje (NN 51/18 i 41/22).

Postupak za ostvarivanje prava na Pomoć za troškove grobnog mjesta, pokreće se podnošenjem zahtjeva korisnika Odjelu, uz dostavu:

1. potvrde da je preminuli hrvatski ratni vojni invalid iz Domovinskog rata ili umrli hrvatski branitelj iz Domovinskog rata,
2. smrtni list korisnika.

**Članak 24.**

Pomoć za troškove grobnog mjesta odobrava se korisniku do maksimalnog jednokratnog iznosa od 265,00 eura s PDV-om.

**1.5. Pomoć za nabavku opreme za novorođenče**

**Članak 25.**

Pravo na Pomoć za nabavku opreme za novorođenče (u daljnjem tekstu: Pomoć za novorođenče) je jednokratna novčana pomoć koja se odobrava korisniku za nabavku opreme za novorođenče.

Pomoć za novorođenče odobrava se neovisno o odredbama koje propisuju ispunjavanje uvjeta za ostvarivanje prava iz članaka 9., 11. i 12. ove Odluke.

Pravo na Pomoć za novorođenče može ostvariti korisnik tj. roditelj pojedinačno ili oba roditelja zajedno ukoliko imaju prebivalište na području Grada Delnica najmanje 1 godinu prije dana podnošenja zahtjeva i ukoliko novorođenče ima prebivalište prijavljeno na području Grada Delnica.

**Članak 26.**

Postupak za ostvarivanje prava na Pomoć za novorođenče, u pravilu se pokreće putem sustava e-Novorođenče prilikom prijave novorođenog djeteta u Matičnom uredu.

Iznimno se postupak za ostvarivanje prava na Pomoć za novorođenče, pokreće podnošenjem pisanog zahtjeva korisnika Odjelu, uz dostavu:

1. potvrde o prebivalištu roditelja,
2. potvrde o prebivalištu djeteta i
3. rodnog lista djeteta.

Zahtjev za ostvarivanje prava na Pomoć za novorođenče podnosi se najkasnije u roku 90 dana od dana rođenja djeteta.

**Članak 27.**

Pomoć za novorođenče izvršava se na način da Odjel za financije, na temelju rješenja Odjela, isplati u novcu izravno korisniku na njegov račun.

**Članak 28.**

Visinu Pomoći za novorođenče, sukladno sredstvima Proračuna Grada Delnica, svojom Odlukom propisuje nadležno izvršno tijelo.

Uz Pomoć za novorođenče, korisniku se daje i poklon paket u naravi.

**1.6. Pomoć za financiranje smještaja djece u vrtić**

**Članak 29.**

Pravo na pomoć za financiranje smještaja djece u vrtić (u daljnjem tekstu: Pravo na troškove smještaja) je pomoć koja se odobrava za djecu koja su smještena u Dječji vrtić “Hlojkica” Delnice, a čiji roditelji ili staratelji nisu u mogućnosti plaćati roditeljski udio propisan Odlukom o djelatnosti i načinu financiranja Dječjeg vrtića Hlojkica.

Pravo na troškove smještaja iznimno se može odobriti i za djecu koja su smještena u drugu službenu ustanovu ili obrt za smještaj predškolske djece, ali samo ukoliko je podnio zahtjev za smještaj u Dječji vrtić „Hlojkica“ te je odbijen zbog popunjenosti kapaciteta.

Pravo na troškove smještaja nemaju korisnici – roditelji ili staratelji djece koji su jedan ili oba nezaposlena, odnosno ukoliko su u mogućnosti skrbiti o djeci u vrijeme trajanja smještaja djece u dječji vrtić.

**Članak 30.**

Troškovi smještaja odobravaju se korisnicima, ako su ispunjeni uvjet iz članaka 9. i 12. ove Odluke ili ako dijete ispunjava poseban uvjet.

Poseban uvjet za dijete je:

- da je dijete roditelja invalida Domovinskog rata od najmanje 50 % tjelesnog oštećenja ili

- da je dijete bez roditeljskog staranja ili

- da je dijete obitelji koje imaju četvero ili više djece od koji se najmanje troje istodobno redovno školuju ili pohađaju odgojno-obrazovnu ustanovu.

**Članak 31.**

Postupak za ostvarivanje prava na troškove smještaja, pokreće se podnošenjem zahtjeva korisnika Odjelu, uz dostavu dokaza kojima dokazuju ispunjavanje uvjeta iz članaka 29. i 30.

**Članak 32.**

Pravo na troškove smještaja izvršava se na način da Odjel za financije, na temelju rješenja Odjela, djelomično ili u cijelosti izvrši isplatu temeljem zahtjeva izravno Dječjem vrtiću „Hlojkica“ ili drugoj ustanovi navedenoj u članku 29. stavku 2.

Pravo na troškove smještaja ostvaruje se samo za period u kojem dijete boravi u Dječjem vrtiću „Hlojkica“ ili drugoj ustanovi navedenoj u članku 29. stavku 2.

**1.7. Pomoć za sufinanciranje prehrane učenika osnovnih škola**

**Članak 33.**

Pomoć za sufinanciranje prehrane učenika osnovnih škola (u daljnjem tekstu: prehrana učenika), je pomoć koja se odobrava korisniku koji nije u mogućnosti podmirivati troškove prehrane učenika.

**Članak 34.**

Prehrana učenika odobrava se korisnicima, ako je ispunjen propisani uvjet iz članaka 9. i 12. ove Odluke ili ako dijete ispunjava poseban uvjet.

Poseban uvjet za dijete je:

-da je dijete roditelja invalida Domovinskog rata od najmanje 50 % tjelesnog oštećenja ili

-da je dijete bez roditeljskog staranja ili

-da je dijete obitelji koje imaju četvero i više djece od kojih najmanje troje istodobno redovito školuju.

**Članak 35.**

Postupak za ostvarivanje prava na prehranu učenika, pokreće se podnošenjem zahtjeva korisnika Odjelu uz dostavu dokaza kojima dokazuju ispunjavanje uvjeta iz prethodnog članka.

**Članak 36.**

Prehrana učenika izvršava se na način da Odjel za financije, na temelju rješenja Odjela, izvrši isplatu temeljem zahtjeva izravno osnovnim školama.

**1.8. Pomoć za produženi boravak u osnovnoj školi**

**Članak 37.**

Pravo na pomoć za produženi boravak u osnovnoj školi (u daljnjem tekstu: produženi boravak) je pomoć koja se odobrava djeci koja pohađaju osnovnu školu u kojoj je organiziran produženi boravak za učenike nižih razreda, a čiji roditelji ili staratelji nisu u mogućnosti plaćati propisanu cijenu produženog boravka djeteta.

Pravo na produženi boravak nemaju korisnici – roditelji ili staratelji djece koji su jedan ili oba nezaposlena, odnosno ukoliko su u mogućnosti skrbiti o djeci u vrijeme trajanja produženog boravka.

**Članak 38.**

Produženi boravak odobrava se korisnicima, ako su ispunjeni uvjet iz članaka 9. i 12. ove Odluke ili ako dijete ispunjava poseban uvjet.

Poseban uvjet za dijete je:

-da je dijete roditelja invalida Domovinskog rata od najmanje 50 % tjelesnog oštećenja ili

-da je dijete bez roditeljskog staranja.

**Članak 39.**

Postupak za ostvarivanje prava na produženi boravak, pokreće se podnošenjem zahtjeva korisnika Odjelu, uz dostavu dokaza kojima dokazuju ispunjavanje uvjeta iz prethodnog članka.

**Članak 40.**

Pravo na produženi boravak izvršava se na način da Odjel za financije, na temelju rješenja Odjela, djelomično ili u cijelosti izvrši isplatu temeljem zahtjeva izravno osnovnoj školi u kojoj je ostvaren produženi boravak.

Pravo na produženi boravak ostvaruje se samo za vrijeme trajanja nastavne godine.

**1.9. Pomoć za sufinanciranje smještaja u dom za učenike srednjih škola**

**Članak 41.**

Pomoć za sufinanciranje smještaja u dom za učenike srednjih škola (u daljnjem tekstu: smještaj u dom), je pomoć koja se odobrava korisniku koji nije u mogućnosti podmirivati troškove smještaja u domove učenika srednjih škola.

Smještaj u dom može se odobriti samo učenicima koji pohađaju škole za programe koji nisu organizirani i koji se ne izvode u Srednjoj školi Delnice, što se dokazuje potvrdom Srednje škole Delnice.

**Članak 42.**

Smještaj u dom odobrava se korisnicima, ako je ispunjen propisani uvjet iz članaka 9. i 12. ove Odluke ili ako dijete ispunjava poseban uvjet.

Poseban uvjet za dijete je:

-da je dijete roditelja poginulog u Domovinskom ratu ili

-da je dijete roditelja invalida Domovinskog rata od najmanje 50% tjelesnog oštećenja ili

-da je dijete bez roditeljskog staranja.

**Članak 43.**

Postupak za ostvarivanje prava na smještaj u dom, pokreće se podnošenjem zahtjeva korisnika Odjelu, uz dostavu dokaza kojima dokazuju ispunjavanje uvjeta iz članaka 41. i 42. ove Odluke.

**Članak 44.**

Smještaj u dom izvršava se na način da Odjel za financije, na temelju rješenja Odjela, djelomično ili u cijelosti isplati korisniku na račun.

Smještaj u dom ostvaruje se samo za vrijeme trajanja nastavne godine.

**1.10. Pravo na socijalne stipendije učenika i studenata**

**Članak 45.**

Pravo na socijalne stipendije, regulirano je posebnim aktom.

**2. POMOĆI U NARAVI**

**2.1. Pomoć djeci u mliječnoj hrani**

**Članak 46.**

Pravo na pomoć djeci u mliječnoj hrani ostvaruje roditelj ili skrbnik djeteta u dobi do 6 mjeseci, ako je po procjeni odabranog liječnika pedijatra utvrđena potreba za dodatnom prehranom iz medicinski opravdanih razloga.

Za djetetovih prvih šest mjeseci života može se odobriti pomoć u maksimalnom iznosu od 50,00 eura mjesečno.

**Članak 47.**

Pravo na pomoć djeci u mliječnoj hrani odobrava se korisnicima, ako je ispunjen propisani uvjet iz članaka 9. i 12. ove Odluke uz uvjet da roditelj ili skrbnik djeteta živi u zajedničkom kućanstvu s djetetom.

**Članak 48.**

Postupak za ostvarivanje prava na pomoć djeci u mliječnoj hrani, pokreće se podnošenjem zahtjeva korisnika Odjelu, uz dostavu dokaza kojima dokazuju ispunjavanje uvjeta iz članaka 46. i 47. ove Odluke.

**Članak 49.**

Pomoć djeci u mliječnoj hrani, izvršava se na način da Odjel za financije, na temelju rješenja Odjela i sukladno računu, isplati odobrena sredstva izravno dobavljaču kod kojeg će korisnik preuzeti pomoć u mliječnoj hrani.

**2.2. Pomoć učenicima osnovnih škola za nabavku školskih materijala**

**Članak 50.**

Pomoć učenicima osnovnih škola za nabavku školskih materijala (u daljnjem tekstu: pomoć za školske materijale) je jednokratna pomoć koju ostvaruju učenici osnovnih škola koji imaju prebivalište na području Grada Delnica i nije ovisna o uvjetu iz članka 12. ove Odluke.

Pomoć za školske materijale ne može se ostvariti ako je ona već ostvarena preko drugog nadležnog tijela.

**Članak 51.**

Postupak za ostvarivanje prava na pomoć za školske materijale pokreće se u pravilu tijekom srpnja po službenoj dužnosti.

Pravo na pomoć za školske materijale ostvarit će se za cijelu generaciju učenika, počevši od 1. razreda pa prema višim sukladno sredstvima osiguranim u Proračunu Grada Delnica.

**Članak 52.**

Pomoć za školske materijale izvršava se na način da Odjel za financije, temeljem Ugovora i naloga Odjela plati školi koja će učenicima nabaviti školske materijale.

**2.3. Pomoć u paketima za osnovne životne potrebe**

**Članak 53.**

Pomoć u paketima za osnovne životne potrebe (u daljnjem tekstu: pomoć u paketima) ostvaruje se podjelom paketa koji sadrže: namirnice, sredstva za čišćenje i održavanje osobne higijene.

Pomoć u paketima može se odobriti dva puta godišnje do maksimalnog jednokratnog iznosa od 40,00 eura uz prethodno odobrenje Socijalnog vijeća.

**Članak 54.**

Postupak za ostvarivanje prava na pomoć u paketima, pokreće se podnošenjem zahtjeva korisnika Odjelu, uz dostavu dokaza kojima dokazuju ispunjavanje uvjeta iz članaka 9. i 12. ove Odluke.

**Članak 55.**

Pomoć u paketima, izvršava se na način da Odjel za financije, na temelju rješenja Odjela izradi narudžbenicu i temeljem računa izvrši isplatu izravno dobavljaču kod kojeg će korisnik preuzeti pomoć u obiteljskom paketu.

**2.4. Poklon paketi umirovljenicima**

**Članak 56.**

Poklon paketi umirovljenicima su pomoć u naravi koja se odobrava umirovljenicima koji do 31. prosinca tekuće godine imaju navršenih 80 godina života ili više, neovisno o ispunjavanju uvjeta iz članka 12. ove Odluke. Vrijednost pojedinačnog poklon paketa određuje se obzirom na planirani iznos sredstava u Proračunu i broj korisnika u tekućoj godini.

**Članak 57.**

Postupak za ostvarivanje prava na Pomoć umirovljenicima, pokreće se u pravilu tijekom studenoga po službenoj dužnosti.

**Članak 58.**

Pomoć poklon paketi umirovljenicima izvršava se na način da Odjel za financije, na temelju posebnog akta nadležnog izvršnog tijela pokreće postupak nabavke poklon paketa.

**3. DRUGI OBLICI POMOĆI**

**3.1. Pomoć u kući**

**Članak 59.**

Pravo na pomoć u kući regulirano je ZSS-om.

**VI. POSTUPAK I NADZOR**

**Članak 60.**

Postupak za ostvarivanje prava socijalne skrbi utvrđenih ovom Odlukom pokreće se na način propisan ovom Odlukom.

Uz zahtjev za pokretanje postupka za ostvarivanje prava socijalne skrbi, kao i tijekom korištenja prava, podnositelj zahtjeva dužan je Odjelu dati točne podatke te mu dostaviti dokaze i isprave propisane ovom Odlukom.

Popis odgovarajućih dokaza, odnosno isprava, potrebnih za ostvarivanje prava utvrđenih ovom Odlukom dostupan je i na obrascima za ostvarivanje prava iz ove Odluke.

Odlučujuće činjenice ili okolnosti o kojima ovisi ostvarivanje pojedinačnih prava socijalne skrbi mogu se ispitati očevidom kod podnositelja zahtjeva odnosno korisnika ili na drugi način.

**Članak 61.**

Korisnik je dužan Odjelu prijaviti svaku promjenu činjenica koje utječu na ostvarivanje prava socijalne skrbi propisanih ovom Odlukom, u roku od osam (8) dana od dana nastanka promjene.

**Članak 62.**

Nadzor nad provođenjem ove odluke obavlja Odjel.

Odjel može po službenoj dužnosti odlučiti o prestanku prava na pomoći iz ove Odluke, ako utvrdi da su prestali uvjeti za njihovo ostvarivanje.

**Članak 63.**

Odjel vodi evidenciju korisnika prava socijalne skrbi utvrđenih ovom Odlukom.

**Članak 64.**

Radno sposobne ili djelomično radno sposobne osobe, prije isplate dobivene pomoći za troškove stanovanja, pomoći hitne i povremene intervencije i pomoći u paketima, obvezne su se odazvati zahtjevu Odjela za sudjelovanje u radovima za opće dobro bez naknade.

Odredba iz prethodnog stavka ovoga članka ne odnosi se na:

* zaposlene osobe i
* samohranog roditelja djeteta do 7 godina starosti koje nije smješteno u odgojno-obrazovnu ustanovu.

Dužina sudjelovanja u radovima za opće dobro bez naknade zavisi od visine dobivene pomoći iz ove Odluke, a računa se na način da za odrađen 1 radni dan, korisnik ostvaruje pravo na isplatu 13,00 eura netto.

Ukoliko se korisnik ne odazove na sudjelovanje u radovima navedenima u prethodnom stavku, gubi pravo na ostvarivanje pomoći u tekućoj godini.

**Članak 65.**

Korisnik koji ima djecu mlađu od 15 godina, da bi mogao ostvariti prava iz socijalne skrbi propisana ovom odlukom, uz ispunjavanje uvjeta iz ove Odluke, ista će moći ostvariti ukoliko djecu redovito cijepi odnosno redovito ih šalje u osnovnu školu što se dokazuje uvjerenjima ili potvrdama nadležnog obiteljskog liječnika odnosno škole ne starijim od 30 dana.

**Članak 66.**

Korisnik je dužan pridržavati se svih odredbi iz akata Grada Delnica, a osobito Odluke o komunalnom redu, u suprotnom mu se mogu uskratiti prava definirana ovom Odlukom.

**VII. POVRAT ISPLAĆENIH IZNOSA I NAKNADA ŠTETE**

**Članak 67.**

Grad Delnice ima pravo na povrat iznosa isplaćenih na ime prava na pomoć za troškove stanovanja te na pomoć za hitne i povremene intervencije.

Grad Delnice ima pravo na naknadu štete počinjenu od strane korisnika u slučajevima iz članka 68. ove Odluke.

Povrat iznosa iz stavka 1. ovoga članka osigurava se upisom zabilježbe tražbine na nekretninama korisnika.

**1. Naknada štete**

**Članak 68.**

Korisnik koji je na temelju rješenja nadležnog tijela Grada Delnica ostvario pravo propisano ovom Odlukom, dužan je nadoknaditi štetu koja je nastala time što je:

- na temelju neistinitih ili netočnih podataka za koje je znao ili morao znati da su neistiniti, odnosno netočni ili na drugi način neosnovano ostvario pravo iz sustava socijalne skrbi na koje nije imao pravo ili ga je ostvario u većem opsegu nego što mu pripada

- pravo iz sustava socijalne skrbi ostvario zbog toga što nije prijavio promjenu koja utječe na prestanak ili opseg prava, a znao je ili je morao znati za tu promjenu.

**Članak 69.**

Pri utvrđivanju prava na naknadu štete primjenjuje se zakon kojim se uređuju obvezni odnosi.

**Članak 70.**

Kada utvrdi da je nastala šteta iz članka 68. Ove Odluke, zakonski predstavnik Grada Delnica poziva korisnika da u određenom roku nadoknadi nastalu štetu.

Ako šteta ne bude nadoknađena u određenom roku, Grad Delnice će podnijeti tužbu radi naknade štete.

U slučajevima iz članka 67. ove Odluke, zakonski predstavnik Grada Delnica poziva obveznike povrata isplaćenog iznosa da u određenom roku izvrše povrat isplaćenih iznosa.

Ako obveznik povrata isplaćenog iznosa iz stavka 3. ovoga članka ne izvrši povrat isplaćenih iznosa u određenom roku, Grad Delnice će podnijeti tužbu radi povrata isplaćenih iznosa.

**2. Zabilježba**

**Članak 71.**

Na temelju pravomoćnog rješenja o priznavanju prava na pomoć za troškove stanovanja te prava na pomoć za hitne i povremene intervencije, vrši se upis zabilježbe tražbine u zemljišnim knjigama na nekretninama i pokretninama u vlasništvu odraslog korisnika u korist Grada Delnica, na prijedlog njegovog zakonskog predstavnika.

Zabilježba iz stavka 1. ovoga članka briše se na temelju suglasnosti zakonskog predstavnika Grada Delnica kada se izvrši naplata potraživanja na imovini korisnika ili otpiše dug.

**3. Nagodba i otpis duga**

**Članak 72.**

Zakonski predstavnik Grada Delnica može s korisnikom, odnosno s obveznikom povrata isplaćenog iznosa sklopiti nagodbu o načinu i vremenu povrata neosnovano ostvarenog iznosa novčane naknade, troška usluge ili naknade štete iz članka 68. ove Odluke, uvažavajući njegovo imovno stanje i socijalni položaj uz mogućnost odgode najduže za razdoblje od tri godine.

Korisnik odnosno obveznik povrata isplaćenog iznosa dužan je Odjelu dostavljati dokaze o izvršenim uplatama u skladu s nagodbom iz stavka 1. ovoga članka.

**Članak 73.**

Zakonski predstavnik Grada Delnica može, na prijedlog korisnika odnosno obveznika povrata isplaćenog iznosa te uz mišljenje Socijalnog vijeća odlučiti da se njegov dug po osnovi povrata isplaćenog iznosa, odnosno naknade štete iz članka 64. Ove Odluke djelomično ili u cijelosti otpiše, uvažavajući njegovo imovinsko stanje i socijalni položaj. Za otpis iznosa dugovanja većih od 1.000,00 eura nužna je suglasnost nadležnog izvršnog tijela.

Odjel za financije dužan je voditi evidenciju o otpisu potraživanja korisnicima, odnosno obveznicima povrata isplaćenog iznosa s podacima o imenu i prezimenu korisnika, odnosno obveznika povrata isplaćenog iznosa, iznosu ukupnog duga i iznosu duga koji se otpisuje te o tome do kraja siječnja svake godine za prethodnu godinu dostavljati izvješće zakonskom predstavniku Grada Delnica.

**4. Povrat isplaćenih iznosa**

**Članak 74.**

Za slučaj smrti korisnika prava na pomoć za troškove stanovanja ili prava na pomoć za hitne i povremene intervencije, kojem su u cijelosti ili dijelom isplaćivani iznosi iz sredstava Proračuna Grada Delnica, Grad Delnice ima pravo na povrat iznosa isplaćenih po osnovi priznatog prava od njegovih nasljednika do visine vrijednosti naslijeđene imovine.

Za slučaj da korisnik prava na pomoć za troškove stanovanja ili prava na pomoć za hitne i povremene intervencije, kojem su u cijelosti ili dijelom isplaćivani iznosi iz sredstava Proračuna Grada Delnica, darovanjem otuđi svoju imovinu, Grad Delnice ima pravo od daroprimca na povrat iznosa isplaćenih po osnovi priznatog prava.

Grad Delnice neće podići tužbu radi povrata iznosa iz stavaka 1. i 2. ovoga članka ako bi ostvarivanjem tražbine nasljednici i članovi njegove obitelji te daroprimac i članovi njegove obitelji ostali bez imovine, odnosno prihoda potrebnog za podmirenje osnovnih stambenih i drugih osnovnih životnih potreba.

Grad Delnice ima pravo na povrat iznosa isplaćenih na ime prava na pomoć za troškove stanovanja ili prava na pomoć za hitne i povremene intervencije, ukoliko se dokaže da osoba koja je po Zakonu dužna uzdržavati korisnika to ne čini ili je to neopravdano odbila činiti.

**VIII. PREKRŠAJNE ODREDBE**

**Članak 75.**

Novčanom kaznom u iznosu 40,00 eura kaznit će se korisnik prava socijalne skrbi iz ove odluke koji je dao neistinite podatke na temelju kojih je ostvario pravo po ovoj Odluci te je dužan vratiti neosnovano primljene pomoći socijalne skrbi koje je stekao na temelju ove odluke te gubi sva prava definirana ovom Odlukom u tekućoj godini.

**IX. PRIJELAZNE I ZAVRŠNE ODREDBE**

**Članak 76.**

Na ostala pitanja koja nisu uređena ovom Odlukom primjenjuje se Zakon o socijalnoj skrbi i drugi propisi koji pobliže uređuju pojedina prava iz područja socijalne skrbi.

**Članak 77.**

Postupci započeti prije dana stupanja na snagu ove Odluke dovršit će se prema odredbama Odluke o socijalnoj skrbi koja je bila na snazi u vrijeme pokretanja postupka.

U postupku povodom žalbe izjavljene protiv rješenja donesenog prije dana stupanja na snagu ove Odluke, primijenit će se odredbe Odluke o socijalnoj skrbi koja je bila na snazi u vrijeme donošenja prvostupanjskog rješenja.

**Članak 78.**

Danom stupanja na snagu ove odluke prestaje vrijediti Odluka o socijalnoj skrbi Grada Delnica (SN GD 22/14, 6/15 i 9/18) kao i svi ostali akti koji su njome bili definirani. Pod pojmom ostali akti ne smatraju se Odluka o socijalnim stipendijama (SN GD 5/16).

**Članak 79.**

Ova Odluka objavit će se u "Službenim novinama Grada Delnica“, a stupa na snagu 1. siječnja 2023. godine.

KLASA: 550-02/22-01/01

URBROJ: 2170-6-50-3-22-1

Delnice, 21. prosinca 2022. godine

Gradsko vijeće Grada Delnica

Predsjednica

Ivana Pečnik Kastner, v.r.